Jaco & Karien Verloof - Mooi Troues
Vandag deel ons Jaco en Karien se verlowingsverhaal met ons volgers. Ons het al baie stories gehoor van paartjies wat verloof geraak het, maar dié een is eie aan sy soort. Jaco het Karien die groot vraag gevra tydens 'n helikopterrit, toe hulle oor groen pekaneut boorde vlieg. Die verliefdes trou op 22 Maart 2014 op hul familieplaas, Riversong, in die Vredefort Koepel.
Ons liefde vir mekaar het tydens 'n ontspanne Afrika-vakansie begin blom. 'n Jaar en twee maande later op 'n pragtige lente oggend in die Vaalharts skema, het Jaco my hart bollemakiesie laat slaan. Goeie vriende nooi ons die oggend vir 'n helikopterrit oor die vallei. Terwyl ek my nog verkyk aan die helder blou lug en groen pekaneut boorde onder ons , vra Jaco my skielik met die mooiste beloftes en droomring om met hom te trou. Dit was 'n baie spesiale dag wat ons kon vier saam met hartsvriende en my broer en sy vrou wat ons ingewag het met sjampanje om die mooi oomblik vir ewig vastelê.
Ons wil graag hê ons troue moet "magical" en uniek wees, waar ons geliefdes saam kuier en vrolik kan wees. Altwee van ons is lief vir die natuur en die plaaslewe daarom gaan ons, ons hartewens waar maak en fees vier op ons familieplaas.'n Markiestent word op die wal van die Vaalrivier opgeslaan waar ons langtafels gaan dek met delft , koper, kristal, blomme, baie kerse en koesterkos om die bruilof te vier.